Vlieënier doen noodlanding langs padArgieffoto ŉ Vlieënier in sy 30’s is ongedeerd nadat hy Saterdag ŉ noodlanding in ŉ veld naby Witbank in Mpumalanga gedoen het. Volgens Russel Meiring, woordvoerder van ER24, is paramedici na die toneel ontbied nadat die man in ŉ ligte vliegtuig ŉ noodlanding in die veld langs die R554 uitgevoer het. “Die vlieënier is op die toneel ondersoek en het gelukkig geen beserings opgedoen nie,” het Meiring gesê. Die oorsaak vir die noodlanding is nie bekend nie en word deur plaaslike owerhede ondersoek. Dit was die tweede voorval oor die naweek waartydens paramedici reageer het op ŉ toneel waar ŉ ligte vliegtuig by betrokke was. ŉ Direkteur van die Irene-melkplaas in Centurion is glo Vrydagaand ernstig beseer nadat ŉ mikrovliegtuig naby Nellmapiusweg neergestort het. Santi Steinmann, woordvoerder van Netcare 911, het gesê een persoon, glo die vlieënier, is ernstig beseer en is onmiddellik na ŉ nabygeleë hospitaal gehaas vir behandeling. Die passasier is nie beseer nie en is op die toneel ondersoek. Anthony McKay, hoofbestuurder van die Irene-melkplaas, wou nie kommentaar lewer nie.